b'\n_START_ARTICLE_\nKurt Waldheim\n_START_SECTION_\nBiografija\n_START_PARAGRAPH_\nGim\xc4\x97 \xc4\x8dek\xc5\xb3 kilm\xc4\x97s mokykl\xc5\xb3 inspektoriaus \xc5\xa1eimoje. Baig\xc4\x99s mokykl\xc4\x85, nuo 1936 m. iki 1937 m. tarnavo Austrijos kariuomen\xc4\x97je. 1938 m. Vokietijai aneksavus Austrij\xc4\x85, \xc4\xafstojo \xc4\xaf Vokietijos naci\xc5\xb3 partijos student\xc5\xb3 s\xc4\x85jung\xc4\x85. 1939 m. baig\xc4\x97 Vienos diplomatijos akademij\xc4\x85. 1941 m. prad\xc5\xbeioje paimtas \xc4\xaf tarnyb\xc4\x85 Vermachte, buvo siun\xc4\x8diamas \xc4\xaf Ryt\xc5\xb3 front\xc4\x85, kuriame daugiausia atliko vert\xc4\x97jo funkcijas, tarnavo \xc5\xa1tabuose ir ry\xc5\xa1i\xc5\xb3 karininko pareigose. Antroje karo pus\xc4\x97je studijavo teis\xc4\x99 Vienos universitete. Po studij\xc5\xb3 dirbo Austrijos diplomatin\xc4\x97je tarnyboje: nuo 1948 m. \xe2\x80\x93 Austrijos ambasadoje Pranc\xc5\xabzijoje, nuo 1951 m. iki 1956 m. \xe2\x80\x93 Austrijos u\xc5\xbesienio reikal\xc5\xb3 ministerijoje. 1956 m. paskirtas Austrijos ambasadoriumi Kanadoje. 1960 m. v\xc4\x97l gr\xc4\xaf\xc5\xbeo \xc4\xaf Austrijos u\xc5\xbesienio reikal\xc5\xb3 ministerij\xc4\x85, o 1964 m. paskirtas Austrijos nuolatiniu atstovu Jungtin\xc4\x97se Tautose. 1968 m. paskirtas Austrijos u\xc5\xbesienio reikal\xc5\xb3 ministru. 1970 m. Austrijos liaudies partijai pralaim\xc4\x97jus parlamento rinkimuose, dar kart\xc4\x85 paskirtas atstovu Jungtin\xc4\x97se Tautose. 1971 m. baland\xc5\xbeio 25 d. dalyvavo Austrijos prezidento rinkimuose, ta\xc4\x8diau juose, surink\xc4\x99s 47,2% bals\xc5\xb3, pralaim\xc4\x97jo F. Jonui._NEWLINE_1971 m. gruod\xc5\xbeio 21 d. Jungtini\xc5\xb3 Taut\xc5\xb3 Saugumo Tarybai rekomendavus, kit\xc4\x85 dien\xc4\x85 Generalin\xc4\x97 Asambl\xc4\x97ja pritar\xc4\x97 j\xc4\xaf skirti \xc4\xaf Jungtini\xc5\xb3 Taut\xc5\xb3 Generalinio sekretoriaus pareigas. Generalinio sekretoriaus pareigose siek\xc4\x97 taikos Izraelio ir arab\xc5\xb3 \xc5\xa1ali\xc5\xb3 konflikte; taip pat Kipre, po 1971 m. Indijos ir Pakistano karo. 1976 m. liepos 4 d. Izraelio paj\xc4\x97goms Ugandoje \xc4\xafvykd\xc5\xbeius Enteb\xc4\x97s operacij\xc4\x85, kurios metu buvo i\xc5\xa1laisvinti terorist\xc5\xb3 Enteb\xc4\x97s oro uoste laikyti \xc4\xafkaitai, K. Waldheimas pasmerk\xc4\x97 Izraelio veiksmus, nurodydamas, kad jie pa\xc5\xbeeid\xc4\x97 Jungtini\xc5\xb3 Taut\xc5\xb3 nar\xc4\x97s suverenum\xc4\x85. 1976 m. buvo perrinktas antrajai Jungtini\xc5\xb3 Taut\xc5\xb3 Generalinio sekretoriaus kadencijai. 1979 m. Jungtini\xc5\xb3 Taut\xc5\xb3 vadovas pirm\xc4\x85 kart\xc4\x85 lank\xc4\x97si \xc5\xa0iaur\xc4\x97s Kor\xc4\x97joje. 1980 m. band\xc4\x97 tarpininkauti tarp Irano ir JAV sprend\xc5\xbeiant Teherane kilusi\xc4\x85 amerikie\xc4\x8di\xc5\xb3 \xc4\xafkait\xc5\xb3 kriz\xc4\x99. 1981 m. tre\xc4\x8di\xc4\x85 kart\xc4\x85 i\xc5\xa1k\xc4\x97l\xc4\x97 savo kandidat\xc5\xabr\xc4\x85 \xc4\xaf Jungtini\xc5\xb3 Taut\xc5\xb3 vadovo pareigas, ta\xc4\x8diau j\xc4\xaf 16 kart\xc5\xb3 vetavo Kinija ir naujuoju organizacijos Generaliniu sekretoriumi buvo i\xc5\xa1rinktas Ch. P. de Kueljaras._NEWLINE_1986 m. antr\xc4\x85 kart\xc4\x85 nusprend\xc4\x97 dalyvauti Austrijos prezidento rinkimuose. Pasiruo\xc5\xa1imo prezidento rinkimams metu, 1985\xc2\xa0m., buvo atskleisti faktai apie K. Valdheimo veikl\xc4\x85 Vermachto karin\xc4\x97je \xc5\xbevalgyboje Antrojo pasaulinio karo metu, kurie suk\xc4\x97l\xc4\x97 tarptautin\xc4\x99 kontroversij\xc4\x85. Nepaisant to, K. Valdheimas, remiamas Austrijos liaudies partijos, antrajame rinkim\xc5\xb3 ture surinko 53.9% bals\xc5\xb3 ir buvo i\xc5\xa1rinktas devintuoju Austrijos prezidentu. Jam u\xc5\xbeimant \xc5\xa1ias pareigas, pablog\xc4\x97jo Austrijos santykiai su Izraeliu, o JAV ir kelios kitos valstyb\xc4\x97s paskelb\xc4\x97 K. Valdheim\xc4\x85 nepageidaujamu asmeniu. Jam u\xc5\xbeimant prezidento pareigas, Austrija atk\xc5\xabr\xc4\x97 diplomatinius santykius su Lietuva._NEWLINE_Pasibaigus Austrijos prezidento kadencijai, nesiek\xc4\x97 kandidatuoti antr\xc4\x85 kart\xc4\x85. Para\xc5\xa1\xc4\x97 kelias knygas. Mir\xc4\x97 2007 m. bir\xc5\xbeelio 14 d. nuo \xc5\xa1irdies sm\xc5\xabgio. Palaidotas Vienos centrin\xc4\x97se kapin\xc4\x97se.'